**CHANGE YOUR MINDSET – SPORT4EVERYONE**

**Change Your Mindset – Sport4Everyone je Erasmus+ program, sofinanciran s strani Evropske komisije. Vodi ga Zagrebško športno društvo invalidov, sodelujemo pa partnerji iz 7 držav.**

**Namen projekta** je promocija prostovoljne športne aktivnosti z namenom socialnega vključevanja in izboljšanja življenjskega sloga. **Ciljne skupine** so otroci in mladostniki invalidi med 15-29 let ter njihovi svojci, zdravniki in fizioterapevti, vzgojitelji športne vzgoje ter oblikovalci politik in vodje športnih organizacij.

**Cilji projekta** so

* odkriti razloge za manjše vključevanje invalidov starih med 15 in 29 let v športne aktivnosti in najti načine, kako jih motivirati, da bi se v nadaljevanju več vključevali,
* oblikovati mrežo lokalnih organizacij, ki izvajajo športne programe za invalide,
* opolnomočiti svojce, zdravnike in učitelje športne vzgoje, da bodo znali motivirati mlade invalide k bolj aktivnemu in posledično bolj zdravemu življenjskemu slogu,
* dvigniti zavedanje o pomembnosti redne telesne aktivnosti za zdrav življenjski slog mladih invalidov.

Tim strokovnjakov iz vrst zdravnikov, fizioterapevtov in kineziologov je po naročilu nosilca projekta izdelalo načrt, kako se lotiti spreminjanja miselnosti in povečati vključenost mladih invalidov v prostočasne športne aktivnosti. Ker gre za multinacionalni in celo multikulturni projekt, je vsak od partnerjev zadolžen, da poišče strokovnjake, prav tako iz vrst zdravnikov, fizioterapevtov, psihologov in strokovnjakov s področja športa, ki bodo pripravljen načrt prilagodili in **izvedli delavnice** (tri) za vsako od prvih treh ciljnih skupin ter **dve okrogli mizi** za četrto ciljno skupino. Aktivnosti se bodo predvidoma odvijale med 15. januarjem 2018 in 31. marcem 2018.

Vsekakor si obetamo, da bomo v času projekta ugotovili ključne vzroke za manjšo športno aktivnost mladih invalidov ter poiskali predloge, kako se lotiti odpravljanja težav. Od strokovnjakov, ki bodo aktivno vključeni v projekt, pričakujemo strokovno podporo pri osveščanju stroke, družinskih članov in predvsem mladih invalidov, da je šport nujni element zdravega življenjskega sloga in da prilagojena športna aktivnost invalidom ne škodi, temveč jim pomaga pri skrbi za boljše počutje, zdravje in socialno vključenost.

Veliko pozornosti se bo polagalo na gradnjo mreže lokalnih organizacij, ki izvajajo programe za invalide. V času projekta je nastala spletna stran (<https://si.sport4everyone.eu/> ), kjer se zbirajo informacije o športnih programih, kamor se lahko vključijo invalidi.

V času projekta bo potekala komunikacijska kampanja, s katero bomo skušali nagovoriti otroke in mladostnike invalide, da je telesna aktivnost pot k boljšemu počutju in zdravemu življenjskemu slogu.